Vurderer å bryte samarbeid med midtøsten-firma

Oslo (NTB): Norske studenter rekrutteres aktivt til firmaet The One, som sparket Marte Deborah Dalelv etter at hun ble voldtatt i Dubai. Nå vurderer norske skoler å avslutte samarbeidet med firmaet.

Publisert: Publisert: 19. juli 2013

NTB

Denne artikkelen er over syv år gammel

The One rekrutterer blant annet elever fra Westerdals i Oslo og Idefagskolen i Tønsberg, skriver NRK.

Det var fra Idefagskolen at Dalelv ble rekruttert til The One i Qatar. Dalelv var på jobbtur med firmaet til Dubai i mars, da hun anmeldte en kollega for voldtekt. Hun ble ikke trodd, og ble i stedet arrestert.

Representanter fra firmaet var sammen med Dalelv under avhør med politiet i Dubai, men varslet ikke familien hennes i Norge. Kort tid etter hendelsen fikk 24-åringen sparken.

Westerdals skole i Oslo bruker ansatte ved The One som gjesteforelesere, og 2-3 studenter i året blir rekruttert til firmaet fra skolen. Nå sier Westerdals at de vil vurdere å avslutte samarbeidet med The One.

— Vi vil sikre oss at vi har gjestelærere og firma på besøk som har verdier vi kan gå gode for, så denne saken er helt uakseptabel, sier markeds- og kommunikasjonssjef ved Westerdals, Vibecke Osfoss. (©NTB)